สถานีอุตุนิยมวิทยานราธิวาส เตือนคลื่นลมแรงบริเวณอ่าวไทยตอนล่าง ขอให้ชาวเรือควรเดินเรือด้วยความระมัดระวัง เรือเล็กควรงดออกจากฝั่ง
วันนี้ (31 ธ.ค.62) นายมะณี อุทรักษ์ ผู้อำนวยการสถานีอุตุนิยมวิทยานราธิวาส เปิดเผยว่า ศูนย์อุตุนิยมวิทยาภาคใต้ฝั่งตะวันออก พยากรณ์อากาศ 24 ชั่วโมง เวลา 06.00 น. วันนี้ จนถึงเวลา 06.00 น. วันพรุ่งนี้ ลักษณะอากาศทั่วไปบริเวณภาคใต้ฝั่งตะวันออกมีฝนหรือฝนฟ้าคะนองบางแห่ง คลื่นลมบริเวณอ่าวไทยตอนล่างมีกำลังแรง ลักษณะทางอุตุนิยมวิทยาที่สำคัญ บริเวณความกดอากาศสูงหรือมวลอากาศเย็นกำลังแรงจากประเทศจีนได้แผ่ลงมาปกคลุมประเทศไทยตอนบนและทะเลจีนใต้ ทำให้ลมตะวันออกพัดปกคลุมอ่าวไทยและภาคใต้ ลักษณะดังกล่าวทำให้ช่วงวันที่ 31 ธันวาคม 2562 ถึงวันที่ 5 มกราคม 2563 ลมตะวันออกกำลังแรงพัดปกคลุมอ่าวไทยตอนล่าง ทะเลมีคลื่นสูงถึง 2-3 เมตร ขอให้ประชาชนบริเวณชายฝั่ง ในพื้นที่จังหวัดนครศรีธรรมราช สงขลา ปัตตานี และนราธิวาส ระวังอันตรายจากคลื่นที่ซัดเข้าหาฝั่ง ชาวเรือควรเดินเรือด้วยความระมัดระวัง เรือเล็กควรงดออกจากฝั่งผู้อำนวยการสถานีอุตุนิยมวิทยานราธิวาส กล่าวอีกว่า วันนี้จังหวัดนราธิวาส มีเมฆเป็นส่วนมากกับมีฝนฟ้าคะนอง ร้อยละ 20 ของพื้นที่ ส่วนมากบริเวณอำเภอสุไหงปาดี จะแนะ สุคิริน และแว้ง ทะเลมีคลื่นสูง 2-3 เมตร ชาวเรือควรเดินเรือด้วยความระมัดระวัง เรือเล็กควรงดออกจากฝั่ง ถึงวันที่ 5 มกราคม 2563